La incidència en l'entorn dels vehicles fora d'ús, i en especial dels vehicles abandonats, i l'impacte que implica el seu tractament sense respectar mesures mediambientals, fa necessari, d'acord amb l'article 5.1 de la Llei 6/1993, de 15 de juliol, reguladora dels residus, establir les normes necessàries per a la seva gestió, així com per a les diferents activitats que comporta el seu tractament.
L'article 10 de la Llei 6/1993 estableix que per a la valorització dels residus s'ha de promoure, entre altres actuacions, la recuperació de subproductes.
També l'article 4 del Decret legislatiu 2/1991, de 26 de setembre, pel qual s'aprova la refosa dels textos legals vigents en matèria de residus industrials, i l'article 11 de la Llei estatal 10/1998, de 21 d'abril, de residus, estableixen la necessitat de fomentar el reciclatge de residus per obtenir-ne matèries primeres o energia, o bé per aconseguir-ne qualsevol altra utilització i valorització.
D'altra banda, la Llei 11/1999, de 21 d'abril, ha modificat el text articulat de la Llei sobre trànsit, circulació de vehicles de motor i seguretat viària, regulant els supòsits en què es pot presumir racionalment l'abandonament d'un vehicle, amb l'objecte de facilitar-ne la retirada i fer possible la seva gestió adequada posterior.
El present Decret, que regula la gestió dels vehicles fora d'ús, considerats com a residus municipals d'acord amb l'article 3.b) de la Llei estatal 10/1998, de 21 d'abril, de residus, té per finalitat assolir aquests objectius, d'acord amb els principis comunitaris de cautela, acció preventiva, reutilització i valorització, per tal de prevenir i reduir l'impacte negatiu que els vehicles fora d'ús poden arribar a tenir sobre el medi ambient.
D'acord amb això, aquest Decret regula les obligacions dels posseïdors dels vehicles fora d'ús i dels gestors d'aquest tipus de residus i fixa igualment les condicions tècniques aplicables a les instal·lacions en què es gestionin.
Per tant, a proposta del conseller de Medi Ambient, d'acord amb el dictamen de la Comissió Jurídica Assessora i d'acord amb el Govern,
És objecte d'aquest Decret la determinació de les obligacions dels posseïdors dels vehicles fora d'ús i la regulació de les operacions de gestió d'aquest tipus de residus.
a) Vehicle fora d'ús: vehicle de motor que esdevé residu perquè es tracta d'un vehicle abandonat o pel fet que el posseïdor se'n desprèn o té la intenció o l'obligació de desprendre-se'n.
b) Vehicle abandonat: d'acord amb el que estableix el Reial decret legislatiu 339/1990, de 2 de març, pel qual s'aprova el Text articulat de la Llei sobre trànsit, circulació de vehicles de motor i seguretat viària, en la redacció que en fa la Llei 11/1999, de 21 d'abril, és aquell vehicle del qual es presumeix racionalment l'abandonament en els casos següents:
Quan transcorrin més de dos mesos des que el vehicle hagi estat dipositat després de la seva retirada de la via pública per l'autoritat competent.
Quan romangui estacionat per un període superior a un mes en el mateix lloc i presenti desperfectes que en facin impossible el desplaçament pels seus propis mitjans o li faltin les plaques de matriculació.
c) Gestor de vehicles fora d'ús: persona física o jurídica titular d'instal·lacions autoritzades per recollir, emmagatzemar, descontaminar i reciclar vehicles fora d'ús.
d) Centre de recollida i descontaminació de vehicles fora d'ús: instal·lació d'un gestor de residus autoritzat per recollir, descontaminar i emmagatzemar vehicles fora d'ús, per tal de lliurar-los a gestors autoritzats per al seu reciclatge.
e) Dipòsit municipal i equivalents de vehicles fora d'ús: instal·lació o la part d'aquesta, de titularitat pública, en què es realitza específicament el servei públic de recollida i emmagatzematge de vehicles fora d'ús.
f) Centre de recuperació de vehicles fora d'ús: instal·lació d'un gestor de residus autoritzat per emmagatzemar, descontaminar i reciclar els vehicles fora d'ús, així com per comercialitzar els subproductes derivats del desballestament.
g) Descontaminació de vehicles fora d'ús: tractament obligatori dels vehicles fora d'ús, previ a l'emmagatzematge o reciclatge, consistent en la separació controlada dels components, que tenen la consideració de residus especials; en concret, la bateria, els combustibles, els olis i valvulines, els pneumàtics, els líquids i les pastilles de frens, els fluids de la refrigeració, els fluids de l'aire condicionat, els filtres líquids hidràulics i els catalitzadors.
h) Reciclatge de vehicles fora d'ús: activitat de valorització, destinada a recuperar subproductes provinents dels vehicles fora d'ús.
i) Subproductes de vehicles fora d'ús: les parts o els components provinents dels vehicles fora d'ús, reutilitzables com a peces o elements de segona mà, quan puguin considerar-se substituts de productes comercials.
Aquest Decret s'aplica als vehicles fora d'ús generats a Catalunya i als que es gestionen en el seu àmbit territorial.
Obligacions dels posseïdors o dels titulars.
4.1 El posseïdor o titular d'un vehicle fora d'ús ha de lliurar-lo a un gestor autoritzat.
4.2 És requisit necessari per sol·licitar la baixa de la circulació d'un vehicle fora d'ús l'acreditació d'haver-lo lliurat a un gestor autoritzat, sens perjudici del procediment de baixa establert en el Reglament general de vehicles.
4.3 En el cas dels vehicles abandonats, l'ajuntament en el terme municipal del qual apareguin ha de lliurar-los a un gestor autoritzat, previ compliment de la normativa sobre trànsit, circulació de vehicles de motor i seguretat viària, pel que fa als aspectes relatius als vehicles abandonats.
Obligacions generals dels gestors
5.1 Els centres de recollida i descontaminació i els centres de recuperació de vehicles fora d'ús estan subjectes a la intervenció administrativa ambiental corresponent i a l'obtenció dels permisos exigibles de conformitat amb la normativa urbanística.
5.2 Els gestors d'un centre de recollida i descontaminació o d'un centre de recuperació de vehicles fora d'ús han de complir la normativa aplicable en matèria de residus i tenen les obligacions següents:
a) Dur un llibre registre d'entrades i sortides, que pot dur-se en suport informàtic, i un resum mensual.
En aquest llibre registre, que pot ser substituït pel llibre de control de policia, s'hi ha de fer constar la data d'entrada del vehicle, la matrícula, el número de bastidor, el pes aproximat, la marca, el model i les dades del titular.
b) Descontaminar el vehicle fora d'ús en el termini màxim de 30 dies naturals a comptar de l'entrada en la instal·lació del gestor, o en un termini màxim de dos mesos si es tracta d'un vehicle de més de 2.000 kg de tara.
c) No emmagatzemar més de sis mesos els residus especials obtinguts de la descontaminació del vehicle.
Obligacions específiques dels gestors de centres de recollida i descontaminació
Els gestors d'un centre de recollida i descontaminació de vehicles fora d'ús han de complir les obligacions següents:
a) Fer constar en el llibre registre de sortides la data de sortida del vehicle descontaminat amb les dades d'aquest i les dels residus especials que se n'han extret, amb indicació del pes, el tipus i el destí.
b) Lliurar el vehicle descontaminat a un centre de recuperació.
c) No comercialitzar els subproductes resultants del desballestament del vehicle, llevat que es tracti del vehicle descontaminat i dels residus especials extrets.
Obligacions específiques dels gestors de centres de recuperació
Els gestors d'un centre de recuperació de vehicles fora d'ús han de complir les obligacions següents:
a) Reciclar el vehicle descontaminat i retirar-ne els components que puguin ser reutilitzats com a subproductes.
b) Identificar els subproductes i indicar que són peces recuperables i reutilitzables.
c) Fer constar en el llibre registre de sortides la data de sortida dels subproductes obtinguts del vehicle i especificar-ne el pes, el tipus i la destinació.
d) Complir la normativa en matèria de comerç i seguretat industrial en el procés de comercialització dels subproductes, la qual no es pot dur a terme abans de reciclar el vehicle.
Condicions tècniques de les instal·lacions de gestió
Les instal·lacions de gestió dels vehicles fora d'ús han d'estar donades d'alta al Registre d'establiments industrials de Catalunya i han de complir les condicions tècniques que es fixen en l'annex d'aquest Decret.
Les infraccions al que disposa aquest Decret se sancionen d'acord amb el que estableix la Llei 6/1993, de 15 de juliol, reguladora dels residus, seguint els procediments següents:
a) El procediment sancionador abreujat regulat al Decret 278/1993, de 9 de novembre, sobre el procediment sancionador d'aplicació als àmbits de competència de la Generalitat, s'aplica a les infraccions comeses pels posseïdors dels vehicles fora d'ús o subsidiàriament pels titulars dels vehicles segons consti en el Registre general de vehicles de la Direcció General de Trànsit.
b) El procediment sancionador ordinari, regulat a la Llei 6/1993, de 15 de juliol, reguladora dels residus, s'aplica a les infraccions comeses pels gestors de vehicles fora d'ús.
—1 Els ajuntaments poden delegar en els seus consells comarcals la gestió dels vehicles fora d'ús del seu municipi, en els termes que estableix la normativa sobre règim local.
—2 Els dipòsits municipals de vehicles fora d'ús han de complir les condicions tècniques fixades en els punts 1, 2, 3, 4, 10 i 11 de l'annex d'aquest Decret.
En el cas que aquests dipòsits actuïn també com a centres de recollida i descontaminació, han de complir els requeriments que són aplicables a aquests centres.
—1 L'obligació d'acreditar el lliurament del vehicle fora d'ús a un gestor autoritzat per sol·licitar la seva baixa de circulació s'aplicarà al cap de dos anys de l'entrada en vigor d'aquest Decret.
—2 L'obligació de reciclar els vehicles fora d'ús descontaminats en un centre de recuperació s'aplicarà al cap de tres anys de l'entrada en vigor d'aquest Decret.
Les instal·lacions de gestió dels vehicles fora d'ús han de complir les condicions tècniques següents:
—1 Les instal·lacions han d'estar envoltades per una tanca perimetral opaca d'un alçada suficient de tal manera que des de l'exterior, tenint en compte la visual de la zona, se n'elimini o minimitzi l'impacte visual.
—2 Les instal·lacions han de disposar de xarxes d'aigües residuals, és a dir, de procés, sanitàries i pluvials, amb els registres corresponents, fàcilment disponibles.
—3 Les parts de les instal·lacions que puguin generar sorolls, pols, vibracions i les zones de descàrrega i emmagatzematge han d'estar condicionades de manera que no provoquin efectes apreciables a l'exterior de les instal·lacions.
—4 La zona d'emmagatzematge previ a la descontaminació dels vehicles fora d'ús ha d'estar pavimentada amb recollida independent d'aigües pluvials, si no està sota cobert.
Aquestes aigües pluvials han de tractar-se adequadament abans de desprendre-se'n.
—5 La zona d'emmagatzematge dels residus potencialment contaminants ha d'estar sota cobert.
—6 Les zones de descontaminació i reciclatge de vehicles fora d'ús han d'estar pavimentades, sota cobert i amb recollida independent d'aigües brutes de procés, les quals han de ser tractades prèviament per aconseguir els nivells d'admissibilitat a la llera pública o al clavegueram.
—7 La zona de descontaminació ha de tenir dipòsits independents i estancs per cadascun dels líquids i gasos a retirar dels vehicles fora d'ús, així com els contenidors o les instal·lacions adequades per emmagatzemar per separat i sense pèrdues o vessaments la resta de residus potencialment contaminants que contenen el vehicles fora d'ús.
Aquesta zona ha de tenir també la maquinària tècnicament i mediambientalment ajustada per retirar i separar les parts potencialment contaminants del vehicles fora d'ús, complint la normativa sobre seguretat industrial.
—8 Les zones d'emmagatzematge de vehicles descontaminats han d'estar disposades de manera que permetin l'accés a tots els vehicles fora d'ús, els quals han d'estar disposats en piles com a màxim de tres unitats.
Si se situa a l'aire lliure, el terra ha d'estar degudament compactat o pavimentat; a més, les aigües pluvials d'aquesta zona han de ser conduïdes a un desarenador.
—9 En el cas d'efectuar el premsat de vehicles fora d'ús prèviament descontaminats, mitjançant premsa fixa o mòbil, cal evitar qualsevol tipus de vessament, per a la qual cosa cal tenir un dipòsit de recollida per a aquests casos.
A més, aquesta operació ha de ser efectuada en una zona pavimentada.
—10 Els vials interiors i les zones de càrrega i descàrrega han de ser adequats i suficientment amplis per permetre els moviments dels vehicles de transport.
—11 Les instal·lacions han de disposar de sistemes de protecció contra incendis, complir les condicions higienicosanitàries i disposar d'elements de neteja i primers auxilis.